จงเสนอไอเดีย การบริหารเงินฉบับคนวัยเกษียณ เมื่อเศรษฐกิจถดถอย
1. ตรวจสอบเงินสดสำรอง หากวัยเกษียณกังวลเกี่ยวกับความผันผวนของตลาด ควรตรวจสอบเงินสดสำรองว่าอยู่ในระดับที่ทำให้เกิดความสบายใจและเพียงพอสำหรับค่าครองชีพในชีวิตประจำวันหรือไม่ หากเงินสดสำรองเพียงพออาจไม่จำเป็นต้องขายหุ้น โดยเฉพาะเมื่อประเมินว่าสถานการณ์ผันผวนเป็นเพียงระยะสั้น เช่น 1 ปี แต่ถ้าประเมินว่ามีโอกาสเกิดวิกฤติและกินเวลายาวนาน เช่น 3 – 5 ปี ก็อาจขายหุ้นทั้งหมด แต่ประเด็นที่จะยุ่งยากตามมาหลังขายหุ้น คือ จะนำเงินไปลงทุนในสินทรัพย์อะไรเพื่อไม่ให้เสียโอกาส โดยเฉพาะอย่างยิ่งในภาวะที่อัตราเงินเฟ้ออยู่ในระดับสูง ขณะที่ผลตอบแทนอยู่ในระดับต่ำ ดังนั้น ควรคำนึงถึงระดับอัตราเงินเฟ้อก่อนตัดสินใจขายหุ้นด้วย
 

2. จัดสรรสินทรัพย์ลงทุน หากประเมินว่าเศรษฐกิจถดถอยมาแน่ ควรพิจารณาส่วนผสมของการจัดสรรสินทรัพย์ลงทุนเพื่อการเกษียณทั้งหมดให้ละเอียดยิ่งขึ้น และหากมั่นใจว่าภาวะเศรษฐกิจถดถอยจะกินเวลานาน เช่น 2 – 3 ปี และทำให้พอร์ตลงทุนเปลี่ยนแปลงอย่างมีนัยสำคัญ เช่น หุ้น กองทุนรวมหุ้น มีความเสี่ยงมากกว่าที่ประเมินไว้ ก็ควรปรับลดน้ำหนักการลงทุนแล้วโยกไปลงทุนในสินทรัพย์ที่มีความปลอดภัย อย่างไรก็ตาม การลงมือจัดพอร์ตลงทุนควรเป็นตามวัตถุประสงค์ที่ต้องการ เช่น ต้องการคุ้มครองเงินลงทุน ต้องการสร้างรายได้ประจำ หรือต้องการเพิ่มค่าเงินลงทุน เป็นต้น แต่สิ่งที่สำคัญ คือ พอร์ตลงทุนต้องสอดคล้องกับระดับความเสี่ยงที่ตัวเองสามารถยอมรับได้


3. ทบทวนอัตราการถอนเงินมาใช้จ่าย ผลการวิจัยในปี 1994 โดย William Bengen นักวางแผนการเงินชาวอเมริกัน ได้ทำการศึกษาประวัติผลตอบแทนจากการลงทุนในสหรัฐอเมริกา ย้อนหลังไปตั้งแต่ช่วงคริสต์ทศวรรษที่ 1930 – 1990 สรุปได้ว่าทุกครั้งที่เกิดวิกฤติ หากจัดพอร์ตลงทุนที่ดี โดยเน้นลงทุนระยะยาวจะสร้างผลตอบแทนได้สูงและเพียงพอที่จะสามารถถอนเงินออกมาใช้ได้ประมาณปีละ 4% โดยไม่ทำให้เงินต้นหมดหรือลดลง และถึงแม้จะลดลงก็จะลดลงอย่างช้ามาก จากผลการวิจัยก็ได้รับการต่อยอดเป็นกฎของการถอนเงิน 4% Rule of Thumb นั่นคือ สามารถถอนเงินออกมาใช้ได้ในอัตรา 4% ของเงินตั้งต้น จากนั้นในปีถัด ๆ ไปก็ถอนเงินออกมาใช้ในอัตรา 4% บวกด้วยอัตราเงินเฟ้อในแต่ละปี ก็จะช่วยให้มีเงินใช้เพียงพอและไม่ต้องกังวลว่าเงินลงทุนจะหมดไป
 
อย่างไรก็ตาม เมื่อประเมินว่าอีกไม่กี่เดือนข้างหน้าจะเกิดเศรษฐกิจถดถอยก็ควรเตรียมวางแผนปรับเปลี่ยนการใช้จ่าย โดยเฉพาะการถอนเงินเพื่อใช้จ่ายในชีวิตประจำวัน ด้วยการประหยัดและระมัดระวังการถอนเงินออกมาใช้จ่าย หรือหากเป็นไปได้ควรถอนเงินออกมาใช้ต่ำกว่า 4% เพื่อให้สอดคล้องกับเศรษฐกิจที่เป็นขาลง
 
นอกจากการปรับเปลี่ยนการวางแผนการเงิน การมีวินัยกับการใช้จ่ายเพื่อให้รอดในช่วงเศรษฐกิจถดถอยของคนวัยเกษียณแล้ว การพยายามออกห่างจากความผันผวนก็เป็นปัจจัยสำคัญประการหนึ่งที่ทำให้จิตไม่ตก เช่น ไม่ควรดูพอร์ตลงทุนทุกวัน ลดการดูข้อมูลข่าวสารเกี่ยวกับภาวะเศรษฐกิจ ขณะเดียวกันก็หากิจกรรมที่ทำให้ตัวเองมีความสุข เช่น ดูกีฬา ปลูกต้นไม้ ทำอาหาร อ่านหนังสือ วาดรูป หรือพูดคุยกับลูกหลาน ก็จะทำให้เกิดความสุขท่ามกลางมรสุมทางเศรษฐกิจได้
ความรู้ทางการเงิน